L'Ajuntament de Figueres ha aprovat la llicència per la reforma integral de l'edifici del cafè Royal. La propietat, Nova Cadieisa, ha demanat permís per a fer-hi una rehabilitació que preveu un local en planta baixa on fins ara hi havia l'establiment i oficines a les dues plantes superiors. El cafè va tancar portes aquest Nadal just abans de celebrar el centenari de la seva obertura, l'any 1917. El consistori el va declarar al 2013 Bé Cultural d'Interès Local (BCIL). Per això, la reforma respectarà els elements catalogats. L'alcaldessa de Figueres, Marta Felip, diu que la intervenció és una "bona oportunitat per recuperar un edifici emblemàtic de la Rambla" i "fer atractiva l'entrada del carrer Sant Pau". L'edifici que es troba just a l'entrada del carrer Sant Pau va ser construït l'any 1821 tot i que el cafè no va iniciar la seva activitat fins al 1917. Per les seves taules hi han passat figures de gran transcendència com el propi geni Salvador Dalí. L'interior de l'establiment contenia alguns elements històrics i, per això i arran d'una campanya popular, l'Ajuntament el va protegir amb la figura del BCIL. Després d'anys de litigis, el local va tancar portes a finals de desembre i ara el consistori ha donat llum verda a la llicència per a reformar-lo.  L'actuació preveu mantenir un local a la planta baixa i fer oficines a dues plantes superiors. Pel govern municipal aquesta és una bona oportunitat per donar una nova imatge a la zona.

Summary: Figueres aprova la llicència per reformar l'emblemàtic edifici del cafè Royal de la Rambla


La vicepresidenta i portaveu de la Generalitat Valenciana, Mónica Oltra, ha assegurat aquest divendres que els pares i mares "poden estar tranquils" perquè mantindran el centre que han escollit en el seu procés de matriculació i "amb totes les conseqüències" de la seva tria. Oltra ha fet aquestes manifestacions en la roda de premsa posterior al Ple del Consell i ser preguntada sobre com afectarà la reversió al decret educatiu de l'any 2012, dictaminada pel Tribunal Superior de Justícia (TSJ) del País Valencià en compliment de la suspensió cautelar del decret de plurilingüisme aprovat per l'actual govern. La portaveu ha remarcat que la decisió tan sols afecta un 6% de l'alumnat, els nens i nenes de 3 anys (que havien de ser els primers destinataris de l'inici del decret ara paralitzat) i ha reiterat en diverses ocasions que les famílies poden estar tranquil•les.  Oltra ha demanat dimensionar les conseqüències de la decisió judicial i ha exposat que l'etapa d'escolarització dels 3 als 6 anys no és obligatòria i que els alumnes de 3 anys no tenen assignatures sinó que fan rutines preparatòries. Preguntada sobre si es planteja un nou procés de matriculació, la vicepresidenta ha reiterat que els alumnes iniciaran el curs en el centre que han escollit i amb "totes les conseqüències".  La portaveu del Consell ha iniciat la seva intervenció assenyalant que el govern valencià acata les resolucions judicials però que no compateix el seu contingut perquè "ens retrotrau a un model lingüístic fracassat", exposant que amb  l'anterior model tan sols un 6% dels alumnes domina l'anglès en finalitzar l'etapa obligatòria i un 34% el valencià. La vicepresidenta ha confirmat que el conseller d'Educació Vicent Marzà compta amb el suport del govern valencià i ha indicat que l'advocacia de la Generalitat Valenciana treballa en la interposició d'un recurs judicial contra les decisions del TSJ.  Oltra ha dit que l'objectiu de l'actual govern és "que els nens i nenes dominin les tres llengües en plenitud" i ha afegit que "l'objectiu és irrenunciable i voler aconseguir-lo sobre la base d'un model fracassat és una contradicció impossible".  Així mateix, ha defensat que l'elaboració del decret s'ha fet a l'igual que en altres decrets educatius vigents a Madrid o Múrcia i que "s'ajusta a dret i a la necessitat i a l'objectiu que els alumnes quan acabin l'etapa educativa dominin les tres llengües" i ha afegit que "d'alguna manera o altra ho anem a aconseguir, perquè nosaltres a qui ens devem és els nens i nens i als seus pares".

Summary: Oltra assegura els alumnes mantindran el centre triat "amb totes les conseqüències" malgrat la suspensió del decret


El president del grup parlamentari de Catalunya sí que es pot (CSQEP), Lluís Rabell, ha considerat "fatal" que aquest dilluns l'exconseller i actual diputat al Congrés Francesc Homs hagi de declarar davant el Tribunal Suprem per haver participat de l'organització del 9-N. Per a Rabell, la "judicialistzació" de la consulta i del "conflicte" català només fa que "certificar que això és una via sense sortida". "I després, què? Més judicis? Judicialitzaran també les protestes que hi hagi?", s'ha preguntat. I és que per al president de CSQEP el problema no passa per portar als jutjats a ningú sinó "pel diàleg i la via política". En aquest sentit, ha lamentat que l'actitud de l'Estat s'hagi instal·lat en "aquest despropòsit de causes generals i particulars, que només enverina el conflicte i el situa en el bloqueig". Rabell ha fet aquestes declaracions en ser preguntat per la declaració d'Homs durant un esmorzar informatiu organitzat pel Fòrum Europa Tribuna Catalunya.

Summary: Rabell veu "un despropòsit" que Homs hagi de declarar i creu que "la judicialització" del 9-N "enverina el conflicte"


En una carta interna, admet que les instal·lacions patien un "deteriorament important" i veu una "oportunitat" per millorar-les ACN Cerdanyola del Vallès.-El director general de Prevenció, Extinció d'Incendis i Salvaments, Juli Gendrau, ha adreçat una carta als treballadors afectats per l'incendi de la seu de la direcció general, a Bellaterra, el passat 8 de març per agrair-los la seva "implicació" i "compromís" i la seva "reacció ràpida immediata tant la mateixa matinada com els dies posteriors, amb l'esperit de posar fil a l'agulla i recuperar la normalitat el més aviat possible". La missiva, a la qual ha tingut accés l'ACN, Gendrau admet que les instal·lacions patien un "deteriorament important" i que "necessitaven una  actualització" i per això creu que les tasques de reconstrucció han de servir per millorar-les. Arran de l'incendi, alguns treballadors s'han vist obligats a ser traslladats i reubicats i ara la Direcció General de Prevenció, Extinció d'Incendis i Salvaments estudia quina és la "solució més encertada i segura". El foc va causar danys "considerables" al conjunt de l'edifici, tant a nivell estructural com d'instal·lacions, que acollien diversos espais, administratius i de coordinació operativa que van quedar "inservibles", segons explica el mateix Gendrau. Per la seva banda, els Mossos d'Esquadra van obrir una investigació per determinar les causes del foc. Finalment, el director general de Prevenció, Extinció d'Incendis i Salvaments també explica que el mateix dia 8 de març el Departament d'Interior va aprovar una resolució per a una tramitació d'emergència en les contractacions per atendre les necessitats de l'edifici i avança que són accions de "caire complementari a les ja aprovades al Pla estratègic". "Cap de les accions d'aquest pla es veurà afectada i el nostre compromís d'implementar-lo continua sent ferm", comenta.

Summary: Gendrau agraeix la implicació dels treballadors de la direcció general després de l'incendi de la seu de Bellaterra


M80 tancarà aquest dimarts les emissions a les 18.40h. L’emissora radiofònica del Grup Prisa dedicada a la música dels 70 i 80 desapareix després de 25 anys en antena i en prendrà el relleu la cadena Los 40 Classic, segons ha confirmat a l’ACN fonts del Grup Prisa. La nova emissora busca continuar amb el catàleg de cançons d’M80 però reformulant la marca. Los 40 Classic donarà prioritat als ‘números u’ musicals que han sonat a la freqüència de ‘Los 40’ des de la seva creació.

Summary: M80 tanca les emissions i es reformularà amb Los 40 Classic


La futura presidenta de la Comissió Europea, Ursula Von der Leyen, ha acceptat canviar el nom de la polèmica cartera 'Protecció de l'estil de vida europeu'. Segons ha confirmat el seu portaveu, Eric Mamer, el pròxim executiu europeu ja no "protegirà l'estil de vida europeu", sinó que el "promourà" amb el grec Margaritis Schinas al capdavant de la cartera. Aquest no ha estat l'únic canvi de nom acceptat per Von der Leyen. A la cartera inicialment només de Treball del luxemburguès Nicolas Schmit s'afegirà "Drets Socials" i la del lituà Virginijus Sinkeviçius es dirà finalment "Medi ambient, Oceans i Pesca". Una altra de les novetats és que l'italià Paolo Gentiloni, com a eurocomissari d'Economia, serà l'encarregat de supervisar la implementació dels objectius de desenvolupament sostenible de les Nacions Unides. El grup socialista europeu ha reivindicat el mèrit dels canvis, fruit de la negociació per donar suport a la futura Comissió. De fet, els socialistes, amb Iratxe García al capdavant, ja havien avisat que, a més de la paritat de gènere al nou executiu europeu, el canvi de nom d'algunes carteres era necessari perquè donessin suport a l'executiu de Von der Leyen.

Summary: Von der Leyen accepta canviar el nom de la polèmica cartera 'Protecció de l'estil de vida europeu'


El jutge ha deixat en llibertat provisional l'home detingut per un atropellament múltiple a cinc ciclistes, un dels quals va morir, el dijous a Sant Pere de Vilamajor. L'investigat, veí de Granollers de 39 anys, va atropellar els cinc ciclistes sota els efectes de l'alcohol. Segons ha informat el TSJC, se l'investiga per conducció alcohòlica, conducció temerària, homicidi imprudent, lesions i danys. Se li ha retirat el passaport i el permís de conducció i s'haurà de personar periòdicament al jutjat. Dels cinc ciclistes un va morir, un altre va ser traslladat en estat crític a l'Hospital de Sant Pau i un tercer va ser traslladat a l'Hospital de Granollers en estat greu. Els altres dos van resultar ferits de poca gravetat.

Summary: Llibertat provisional i personació periòdica al jutjat per al detingut per atropellar cinc ciclistes quan conduïa ebri


El vicepresident del Govern i conseller d'Economia, Oriol Junqueras, ha assegurat aquest divendres que la data del referèndum d'independència estarà "condicionada" per les decisions que vagi prenent l'executiu de Mariano Rajoy. "Si el govern espanyol precipita decisions contra les institucions de Catalunya, d'alguna manera haurem de respondre", ha avisat en declaracions a Catalunya Ràdio. D'altra banda, Junqueras ha dit que no té "ni la més remota idea" de si el govern espanyol farà properament alguna oferta política a Catalunya i ha lamentat que l'anomenada 'operació diàleg' hagi començat per accelerar el processament contra la presidenta del Parlament, Carme Forcadell.  El també líder republicà ha reiterat el compromís del Govern amb el referèndum i ha advertit que "el quan" dependrà de les actuacions que adopti el govern espanyol, ja que, en cas de nous atacs judicials a les institucions catalanes, caldrà "respondre-hi". "I la millor manera de respondre és amb l'eina democràtica més potent de totes: la majoria parlamentària i el referèndum", ha deixat clar.  En aquest sentit, Junqueras ha apuntat que la consulta serà "propera en el temps" a l'aprovació de la llei de transitorietat jurídica per garantir la màxima cobertura jurídica dels ciutadans catalans. El posicionament expressat per Junqueras xoca amb el de la consellera de la Presidència i portaveu del Govern, Neus Munté, que en una entrevista l'ACN, va descartar l’avançament del referèndum perquè “no hi ha la certesa” de cap inhabilitació abans de la tardor. “No vull avançar escenaris que encara no s’han produït, ens hem de centrar en el que tenim davant de manera immediata, treballar perquè es pugui fer el referèndum i es puguin aprovar uns pressupostos molt necessaris”, va assegurar. Amb tot, Munté va admetre que si es produeixen nous esdeveniments, com inhabilitacions de càrrecs electes, els partits favorables al procés haurien de “consensuar” la nova situació. 'Operació diàleg' D'altra banda, Junqueras ha lamentat que l'anomenada 'Operació diàleg' impulsada per la vicepresidenta del govern espanyol, Soraya Saénz de Santamaría, hagi començat per accelerar el processament contra la presidenta del Parlament, Carme Forcadell, l'aprovació del suplicatori contra el diputat del PDECAT al Congrés Francesc Homs i la sanció contra el senador i jutge Santi Vidal.  Així mateix, ha dit que no té "ni la més remota idea" de si l'executiu espanyol prepara alguna oferta política per a Catalunya, amb possibles millores en el sistema de finançament, la xarxa de Rodalies o el Corredor del Mediterrani. De fet, ha recordat que l'Estat ha promès inversions en reiterades ocasions i que no s'han materialitzat mai. "Que ofereixin el que vulguin perquè entre allò que diuen i fan hi ha una distància sideral", ha constatat.  Preguntat per si la cimera del referèndum fixada per Carles Puigdemont pel 23 de desembre, pot afectar la reunió que ha de mantenir amb Sáenz de Santamaría, ha apuntat que no sap com pot "enterbolir-la". Junqueras ha afirmat que encara no han tancat data per a la trobada i no ha aclarit si tindrà lloc abans de Nadal. De tota manera, ha dit que durant el Consell de Política Fiscal i Financera van intercanviar "algunes paraules".

Summary: Junqueras no descarta avançar el referèndum si el govern espanyol "precipita" decisions judicials contra Catalunya


El 6è Festival Píndoles de teatre breu ha tancat aquest diumenge al Castell de Montjuïc l'edició que més s'ha fet esperar. S'havia ajornat el mes de juny per la crisi del coronavirus i finalment s'ha pogut celebrar, amb aforament reduït i menys proximitat que de costum. El festival ha ocupat tres espais exteriors del recinte (pati d'armes, canó i pou) que han acollit els passis d'una vintena d'espectacles de curta durada. En el seu darrer dia, Píndoles ha estrenat les obres 'Verkami per un fill' , 'Big Bang', 'Passa la vida', 'I.A.I.A', 'La llibreta de Paula' i 'Viva', i els 600 assistents també han gaudit amb l'actuació final de Meritxell Neddermann. L'entrada enguany era gratuïta, gràcies a una aportació pública excepcional. El Festival Píndoles s'ha hagut de celebrar amb aforaments reduïts, i en espais exteriors del Castell. A cada un dels tres escenaris s'hi representaven entre dues i tres obres molt breus, en intervals de 30 minuts al llarg de 4 hores consecutives cada dia. I cada escenari oferia un aforament assegut de tan sols 100 espectadors. L'organització ha "lluitat" per poder acabar duent a terme aquesta edició del festival, inicialment ajornada per la crisi sanitària. A més, han tingut la complicitat de l'Ajuntament de Barcelona, que mitjançant el seu institut de cultura (ICUB) ha finançat part del certamen i ha fet que fos excepcionalment gratuït per al públic. Per motius de control d'aforament, els assistents havien reservat prèviament les entrades, totes exhaurides des de fa dies Píndoles ha presentat enguany 20 espectacles de teatre breu, 15 dels quals són propostes escèniques inèdites fruit d'una convocatòria anònima i pública. En paral·lel, s'ha convidat una obra guanyadora del premi a Millor Text del Festival Teatre de Butxaca de Ciutadella (Menorca) i s'han programat 4 peces d'altres disciplines: dansa, poesia i narració. El Festival vol descobrir als espectadors una sèrie d'espectacles majoritàriament de nova creació, amb creadors i intèrprets joves i poc coneguts, que experimenten amb un format breu, poc habitual als escenaris. La principal diferència respecte edicions anteriors és que haver de renunciar a racons i espais interiors del Castell ha restat "proximitat" entre públic i intèrprets, explica la coorganitzadora del festival Maria Soler.  Soler es mostrava satisfeta aquest diumenge amb com s'ha desenvolupat l'edició, que ha estat tot un "repte" organitzatiu després del seu ajornament el mes de juny. La codirectora explica que no han volgut renunciar-hi, pel compromís amb les companyies que ja havien estat seleccionades. El resultat, diu, ha estat satisfactori i la gent ha respost. "Hem comprovat que es poden fer coses, de forma segura, i aquest espai ho fa molt fàcil. Ha sortit una cosa diferent i estem orgulloses del resultat i de la rebuda", resumeix.  Nova escena Noms que ara ja sonen dins l'escena teatral com Albert Salazar, Lara Díez, David Anguera o Sílvia Navarro han passat pel Píndoles en edicions anteriors. Una de les companyies participants de l'edició ha estat La Mariona, i el seu espectacle 'I.A.I.A'. Mar Solà i Maria Ballús ja havien estat a l'última edició del certamen ('Hey soul sister') i enguany hi ha presentat un text que "en clau de comèdia però amb emoció" constitueix un "petit homenatge" a les àvies.  La programació en conjunt constava de 20 propostes de gèneres tan diversos com el thriller, la poesia, el drama, la comèdia, tragicomèdia i disciplines com la dansa, la poesia i la narració, d'autors i autores com Ariadna Pastor, Anna Collell , Helena Codorniu , Clara Puig, Jaume Viñas, Catalina Florit, Marina Font, Ivan Andrade, entre d'altres. Un 80% de la programació han estat estrenes, un 70% dels espectacles són d'autoria femenina i un 65% de direcció femenina.

Summary: El Festival Píndoles tanca tres dies de trobada amb el teatre breu al Castell de Montjuïc


El 60% dels estudiants que gaudien del programa de mobilitat Erasmus+ quan va començar la pandèmia de covid-19 l'han anul·lat com a conseqüència del coronavirus. Segons ha anunciat l'eurocomissària d'Educació, Mariya Gabriel, durant la seva intervenció en la comissió de Cultura de l'Eurocambra, uns 165.000 joves es trobaven a l'estranger amb la beca Erasmus+ quan va començar la pandèmia, mentre 5.000 ho estaven gràcies al Cos Europeu de Solidaritat. Segons ha dit Gabriel als eurodiputats, del 60% dels joves que han anul·lat el programa de mobilitat "pocs han tingut problemes per tornar", mentre el 40% restant continua el programa amb cursos en línia.

Summary: El 60% dels estudiants d'Erasmus anul·len el programa per la covid-19


El diputat del PSC Carles Castillo ha estripat el carnet del PSC per discrepàncies amb el partit socialista, segons ha avançat Efe i ha confirmat l'ACN. Castillo, líder del corrent crític 'Juliol del 78', ha demanat aquest dimarts la baixa com a militant. En una carta adreçada al primer secretari del PSC, Miquel Iceta, i al secretari d'Organització, Salvador Illa, i a la direcció del partit a Tarragona, Castillo diu que no comprèn ni comparteix el posicionament de la formació en diversos assumptes. Fonts socialistes han explicat a l'ACN que la seva petició de baixa serà tramitada aquest dimarts i el partit li agraeix la feina feta.

Summary: El diputat Carles Castillo es dona de baixa del PSC per discrepàncies amb el partit socialista


Les empreses gironines cada cop s'obren més a països de fora la Unió Europea (els coneguts com a tercers mercats). Així ho recull l'estadística de certificats de comerç internacional que expedeix la Cambra de Comerç. Al llarg d'aquest 2018, ja se n'han emès més de 18.000 (cosa que suposa un augment del 7,5% en comparació amb tot el 2017). L'Àsia s'ha convertit en el principal destí per a les càrnies. De fet, el vicepresident de la Cambra, Joaquim Maria Caula, diu que aquests mercats han estat "la gran solució" per al porcí. A més, les perspectives són bones, perquè aquest 2019, per primer cop, les empreses del sector podran començar a exportar embotits a la Xina (com ara llonganisses). L'estadística de certificats de comerç internacional que emet la Cambra de Comerç és un bon termòmetre per veure aquells mercats de fora d'Europa on venen les empreses gironines. Aquests documents són necessaris per exportar no només a països que no estiguin dins la Unió, sinó també aquells altres amb els quals no hi ha conveni bilateral. Durant els darrers anys, aquests documents (certificats d'origen, visats de factures) no han fet res més que créixer. I aquest 2018 no ha estat una excepció. De fet, al llarg de l'any la Cambra n'ha emès fins a un 7,5% més (passant dels 16.804 del 2017 als 18.063). Sobretot, les firmes que en demanen més són les càrnies, seguit dels fabricants de maquinària i productes químics. I els destins on s'exporta més producte són els països asiàtics (la Xina i Corea del Sud). El president de la Cambra, Domènec Espadalé, precisa però que el llistat també inclou altres destins, com els Estats Units, Sudamèrica o Austràlia. Caula subratlla que, precisament, els mercats asiàtics han estat la "gran solució" per a les vendes de porcí (sobretot, carn congelada). A més, aquest 2019 s'obriran noves perspectives per a les càrnies gironines. I és que, per primer cop, podran començar a exportar embotits a la Xina, gràcies a un nou protocol que se signarà amb les autoritats del gegant asiàtic. L'acord permetrà vendre-hi productes que tinguin menys d'un any de maduració. Aquí s'hi inclouen, per exemple, llonganisses, fuets, salamis o xoriços. Caula diu que això permetrà incrementar vendes, però que en cap cas serà "un boom" com ha passat amb la carn de porc (un producte que els xinesos consumeixen habitualment). "En el cas dels embotits, primer els haurem d'ensenyar com es mengen i que els hi agradin; ens haurem d'adaptar als gustos del consumidor", ha concretat el vicepresident. Minimitzar la davallada Tot i que les vendes cap a tercers països creixen, en global, les exportacions gironines aquest 2018 van a la baixa. Sobretot, expliquen des de la Cambra, perquè el mercat europeu –que continua essent el principal destí- ja està "saturat". De totes maneres, Domènec Espadalé concreta que en els darrers mesos les vendes de maquinària i béns d'equip s'han recuperat, i que confia que això atenuï la davallada. "Tot i que l'alimentari i els productes químics han baixat exportacions, esperem poder tancar el 2018 més o menys com el 2017", ha dit el president de la Cambra de Comerç. I hi ha afegit: "I si ens quedem per sota, que les vendes d'aquest darrer trimestre llimin els descensos que es van registrar a l'estiu". Sense massa afectacions D'altra banda, la Cambra també assegura que les protestes dels 'armilles grogues', que durant dies han generat col·lapses de trànsit a l'Alt Empordà i a la zona de la frontera, no han tingut massa afectació a l'economia gironina. "Podríem dir que han estat talls puntuals durant hores, que allò que han fet és retardar l'entrega de comandes, però no ha estat cap cosa més greu", explica Josep Maria Caula. La Cambra de Comerç de Girona ha fet aquestes valoracions durant el balanç anual que cada any sol fer pels volts de Nadal. A la trobada, també s'han concretat altres xifres de l'activitat d'aquest 2018. Per exemple, que durant aquest any s'han atès 70 emprenedors o que els diferents programes de formació han atès fins a 2.571 joves. D'aquests, 904 han participat en alguns dels 92 cursos que s'han ofert. El vicepresident de la Cambra Jaume Fàbrega ha explicat que, sobretot, allà on volen posar l'accent és en combatre "l'atur juvenil". I dins els grans reptes de la Cambra, també ha situat el de "poder ajudar les petites empreses a adaptar-se al nou paradigma de la digitalització".

Summary: Les empreses gironines exporten un 7,5% més a països de fora la Unió Europea i començaran a vendre embotit a la Xina


Munté insisteix que cal que arribin les bestretes corresponents de l'Estat ACN Barcelona.-La portaveu del Govern, Neus Munté, ha assegurat aquest dimarts que el president de la Generalitat, Carles Puigdemont, estaria disposat a participar en una conferència de presidents per negociar les retallades de despesa amb la UE, tal i com ha demanat el president valencià, Ximo Puig. En roda de premsa després de la reunió del Consell Executiu, Munté ha insistit que el que cal és que arribin les bestretes corresponents de l'Estat, però ha assegurat que no tenen "cap inconvenient" a celebrar les reunions que calgui per tancar els plans d'ajust. Ho ha dit després que el ministre d'Hisenda, Cristóbal Montoro, culpés Catalunya i el País Valencià de la desviació del dèficit del conjunt d'Espanya l'any 2015.

Summary: Puigdemont estaria disposat a participar en una conferència de presidents per negociar les retallades de despesa


L'Ajuntament de Lleida ha manifestat al Departament de Territori i Sostenibilitat la seva voluntat d'exercir competències en matèria d'habitatge per poder mobilitzar pisos buits i poder-ne disposar. L'alcalde accidental, Sergi Talamonte, ha adreçat la comunicació al conseller Damià Calvet en què expressa, d'acord a l'actual legislació, aquesta voluntat d'assumir les competències que determina l'article 41.3 de la Llei 18/2007, de 28 de desembre, de Dret a l'Habitatge (LDH). Talamonte ha assenyalat que l'adquisició d'aquests drets per decidir en matèria d'habitatge és "una pedra angular perquè la Paeria pugui desplegar polítiques residencials que donin resposta a les necessitats que hi ha a la ciutat". D'aquesta manera, la Paeria podrà fer la declaració d'habitatges buits i en situació anòmala, podrà aplicar un recàrrec del 50% de l'impost de béns immobles (IBI) als que estiguin buits i fer un requeriment de funció social als propietaris i grans tenidors. La Paeria també podrà obrir expedients d'expropiació temporal forçosa o sancionar amb multes per la no utilització dels habitatges en la seva funció social.  L'alcalde accidental de Lleida ha remarcat que un dels eixos principals que treballa la regidoria d'Habitatge i Transició Ecològica és l'ampliació i millora del parc públic per atendre l'emergència residencial a la ciutat. Amb aquests competències, l'Ajuntament tindrà "més capacitat per moure pisos buits i destinar-los a col·lectius amb vulnerabilitat i a lloguer social, entre altres", ha indicat. Talamonte ha defensat l'aposta per "convertir en actius les cases buides de propietaris o grans tenidors per oferir-les a famílies que tenen dificultats per accedir a un lloc on viure". Segons l'alcalde accidental, la crisi sanitària arran de la covid-19 ha agreujat la situació de moltes famílies que cada cop disposen de menys recursos per fer front a les despeses d'alimentació, de subministraments bàsics o residencials. Per això, "cal que determinem un seguit d'accions i de protocols que ens permetin avançar en aquesta direcció i disminuir la problemàtica en matèria d'habitatge", ha afirmat. Article 41.3 de la Llei de Dret a l'Habitatge L'article 41 de la LDH regula la detecció d'utilitzacions i situacions anòmales dels habitatges i en el punt 3 defineix les competències en matèria d'habitatge de la Generalitat i els municipis. Entre aquestes, figura instruir els procediments per comprovar si un habitatge o un edifici d'habitatges s'utilitzen d'una manera anòmala o estan en una situació anòmala; ordenar l'execució forçosa de les mesures necessàries per corregir la utilització o situació anòmala i determinar el mitjà d'execució, i sancionar la persona responsable quan la utilització o la situació anòmales siguin constitutives d'una infracció en matèria d'habitatge d'acord amb aquesta Llei. Ambdues parts, municipis i Generalitat es coordinen i concerten les competències, llevat que un municipi manifesti la seva voluntat d'exercir-les, situació que ha exposat la Paeria.

Summary: La Paeria de Lleida demana a Territori poder assumir competències en habitatge per mobilitzar i disposar de pisos buits


El Festival Ésdansa de les Preses (Garrotxa) ha tancat aquest vespre la seva 37a edició amb la consolidació dels 11.000 espectadors i un 98% d'ocupació en els espectacles de pagament. Segons la directora del festival, Núria Feixas, les xifres posen en evidència la bona acceptació entre el públic dels espectacles de nova creació. El certamen apunta que el relleu generacional al capdavant del certamen supera el primer any "amb nota". Prova d’això han estat els èxits d’Àer, de Laia Santanach i Premi Delfí Colomé, el qual va penjar el cartell d’entrades exhaurides o de Socarrel de Roberto Olivan, Magí Serra, Vox Bigerri i Laurent Delforge, que amb un aforament pràcticament ple va acabar fent posar a la gent de peu, mentre aplaudia entusiasmada.  Per la seva banda, La Resclosa, NU(e)S o el work in progress de [Kórps] van omplir la Plaça Major més enllà dels seus límits. Paral·lelament l’aposta pels 'Parlem...' en format col·loqui posteriors als espectacles han estat un altre dels encerts d’aquest any. Els organitzadors de l’Ésdansa han valorat molt positivament aquest intercanvi d’idees entre els artistes i els públic que van aconseguir engrescar al 25% dels assistents als espectacles previs en cada un dels 'Parlem...' organitzats. Els formats experiència han estat capaços de moure el públic cap a espais naturals amb l’objectiu de fer gaudir de la dansa d’una forma més propera i vivencial. La proposta 'Ori Tahití', per exemple, va omplir tots els seus passis, mentre que 'Espero meravelles', de Mirna Vilassís, Xavi Múrcia i l’Esbart Sant Martí de Barcelona, va esgotar entrades hores abans de començar l’espectacle. També han funcionat bé les propostes internacionals, com les danses Kochari (Patrimoni Cultural Immaterial de la Humanitat per la UNESCO) o l'espectacle 'Danses del món', que la nit dels dissabte va penjar el cartell d’entrades exhaurides.   La participació i l’intercanvi cultural van ser els protagonistes de les Nit Ésdansa, la millor de les opcions per a aquells que prefereixen ballar acompanyats pels ballarins de les diferents companyies que assisteixen al festival. Aquest any l’afluència de públic a aquesta activitat participativa ha arribat a les 3.900 persones, aconseguint una mitjana de gairebé 1.000 per dia.   En aquesta edició, l’Ésdansa’T s’ha convertit de nou en el Campus de dansa tradicional per a totes les edats i ha estat capaç d’arribar a més de 190 inscrits i a més del 90% d’ocupació de les places ofertes. El canvi en el sistema d’inscripcions, el qual oferia la possibilitat d’assistir a tallers concrets sense haver d’inscriure’s a un itinerari sencer, ha ajudat a incrementar el grau de participació dins els tallers d’adults. D’altra banda, tant l’Ésdansa’T Jove com el Petit Ésdansa van omplir-se de forma immediata.

Summary: El Festival Ésdansa consolida els 11.000 espectadors i el 98% d'ocupació en els espectacles de pagament


L'Audiència de Barcelona ha condemnat a 4 anys, 4 mesos i 15 dies de presó un esquizofrènic que  va apunyalar el pare i va pegar la mare. L'agressor, Rafael Juan Q.F. i vei de Lliçà d'Amunt, no pot estar a  menys d'un quilòmetre de distància els seus pares i se li ha prohibit la tinença d'armes. Els fets van passar el 8 de novembre del 2014, quan el fill va increpar la mare pel sopar que li havia preparat i va clavar-li un cop de puny a la cara. Després es va treure una navalla de la butxaca i va clavar-li tres ganivetades a l'abdomen del pare. El jutge considera provat que l'home "tenia greument alterades les facultats cognitives perquè no estava seguint el tractament necessari des de feia almenys tres o quatre setmanes". L'agressió es va produir al domicili familiar de Lliçà d'Amunt, a la comarca del Vallès Oriental. El fill, que en aquell moment tenia 43 anys, creia que els seus pares l'estaven enverinant amb el menjar i va començar a insultar la mare fins que li va clar un cop de puny. El pare va intervenir però el condemnat es va treure una navalla d'11 centímetres de la butxaca i li va propinar tres ganivetades: dues a la dreta de l'abdomen i l'altre a l'esquerra. Va deixar d'apunyalar-lo quan va veure com la sang rajava.     La mare  va trucar a la policia i el fill va ser detingut aquella mateixa nit. El jutjat d'Instrucció número 4 de Granollers va dictaminar l'ingrés provisional a la presó.  El pare va haver de ser traslladat en helicòpter a l'Hospital de Sant Pau, on va estar ingressat 9 dies i on es va recuperar-se amb èxit de les lesions. La mare va haver de rebre l'assistència d'un metge i va estar set dies de baixa.  Segons la interlocutòria, l'home pateix una esquizofrènia que li va ser diagnosticada el 1998, a conseqüència de la qual ha patit cinc ingressos hospitalaris. L'últim ingrés va ser a la unitat de subaguts de centre psiquiàtric de Sant Boi de Llobregat. Davant dels fets, el jutge condemna el fill a 4 anys de presó per un delicte d'homicidi en grau de temptativa per haver apunyalat el pare. També li prohibeix acostar-se al pare a menys de 1.000 metres del domicili, del lloc de treball o de llocs que freqüenti  per un termini de 5 anys. També se'l condemna a 4 mesos i 15 dies de presó per un delicte de lesions per haver pegat la mare. En aquest cas tampoc pot acostar-se a la mare a menys de 1.000 metres durant un termini de 3 anys. El jutge li prohibeix la tinença d'armes per un temps d'un any i un dia.  La sala ha tingut en compte que, en el moment dels fets, l'agressor presentava una limitació "greu" i que el seu comportament "pot atribuir-se a la malaltia, tenint en compte que es tracta d'un malalt crònic diagnosticat d'esquizofrènia des de fa més de 20 anys, moment a partir del qual ha patit diversos brots".

Summary: Condemnen un esquizofrènic a 4 anys i 4 mesos de presó per haver apunyalat el pare i haver pegat la mare


Els Bombers de Barcelona han evacuat aquest dissabte al vespre un comboi ple de passatgers de la línia L3 del Metro afectat per una caiguda de tensió a l'estació Plaça del Centre. Els usuaris, molts dels quals venien de veure el partit del Barça contra el Vila-real, han hagut de sortir caminant a peu pel túnel. Els fets han passat poc abans de dos quarts de 10 de la nit i com a mesura preventiva Protecció Civil ha activat la prealerta del pla Ferrocat. Davant d'aquesta incidència, s'ha habilitat un servei de transport alternatiu en autobús entre les estacions de Zona Universitària i Tarragona. Cap persona ha resultat ferida.

Summary: ACTUALIZACIÓ:Desallotgen un metro ple de passatgers de l'L3 per falta de tensió a l'estació Plaça del Centre de Barcelona


El transport sanitari i els mini busos ja poden circular pel pas habilitat a la carretera d'accés a Andorra des de la Seu d'Urgell, la CG1, afectada per l'esllavissada que a primera hora d'aquest dissabte ha tallat el trànsit a l'altura de la Borda Sabaté. Ho ha anunciat aquesta tarda el govern andorrà, després de l'obertura al migdia d'un carril exclusiu per als cotxes. D'aquesta manera, l'executiu ha assegurat que "es minimitza al màxim" les conseqüències de l'esllavissada en l'accés rodat a Catalunya i ha explicat que els vehicles que circulen per la frontera ho fan "amb les condicions òptimes de seguretat". Amb tot, encara queden exclosos al trànsit els vehicles pesants, que es preveu que puguin tornar a passar per la zona afectada quan s'hi instal·lin unes barreres, previsiblement aquest dilluns. (En aquesta actualització s'afegeixen declaracions del cap de govern d'Andorra, Xavier Espot, i del cònsol major de Sant Julià de Lòria, Josep Miquel Vila). Per ara, els vehicles pesants han d'accedir i sortir d'Andorra per la frontera amb França, i no serà fins aquest dilluns, previsiblement, quan puguin tornar a circular, amb pas alternatiu, per la via d'enllaç amb Catalunya. Per fer-ho, el govern preveu "estar a disposició" d'instal·lar a primera hora barreres al lloc on s'ha produït l'esllavissada per habilitar dos carrils en cada sentit que permetin l'entrada dels vehicles pesants. El cap de l'executiu andorrà, Xavier Espot, ha explicat que fins aquest diumenge no es prendrà una decisió definitiva al respecte, tot depenent de l'estat geològic del terreny i de la climatologia. En aquest sentit, ha assegurat que en les darreres hores han disminuït els despreniments a la zona "de forma important" i que la part del talús que més els preocupa és la que està situada a sobre d'un magatzem del Comú de Sant Julià de Lòria. A més, l'executiu ha anunciat que en el pròxim Consell de Ministres es tramitarà la declaració d'emergència amb l'objectiu d'agilitzar la contractació de les actuacions que s'hagin de dur a terme en la zona que ha patit la incidència. Pel que fa a l'origen de l'esllavissada, Espot ha dit que la investigació es durà a terme en un segon estadi i "d'acord amb els informes tècnics", un cop resolta la situació del trànsit i amb el terreny completament estabilitzat. A més, ha afegit que es "vetllarà per l'interès general" a l'hora "d'extreure'n les conclusions". Per la seva banda, el cònsol major de Sant Julià de Lòria, Josep Maria Vila, ha destacat la rapidesa amb la què s'ha actuat a l'hora d'habilitar un pas per als cotxes i reprendre així la comunicació terrestre amb Catalunya. En aquest sentit, ha volgut agrair als propietaris i llogaters del centre comercial que hagin permès l'accés a la seva propietat per tal que es pogués reobrir la circulació. L'esllavissada no ha provocat ferits, però sí que s'han produït desperfectes materials al centre comercial proper, on operaris de manteniment ja treballen per facilitar-ne la reobertura la setmana que ve. El govern andorrà també ha expressat que des del ministeri de Turisme es manté "un contacte constant" amb els comerciants i hotelers, que han assegurat que les cancel·lacions de reserves són "testimonials". D'altra banda, continua el seguiment de l'estat de la muntanya que ha patit l'esllavissada per tal de poder avaluar la seva estabilitat. En aquest sentit, l'executiu ha garantit un control del comportament de les roques per actuar de manera anticipada si hi ha nous moviments.

Summary: ACTUALIZACIÓ:El transport sanitari i els mini busos ja circulen pel pas habilitat a la carretera d'accés a Andorra des de Catalunya


Els Mossos d'Esquadra han detingut un home de 38 anys com a presumpte autor de quatre robatoris amb força al Centre d'Atenció Primària (CAP) de Sant Joan les Fonts (Garrotxa)  i provocar danys al vehicle policial amb el qual el traslladaven a comissaria. La investigació ha permès determinar que el detingut també seria l'autor de tres robatoris més perpetrats al mateix centre el 15 de gener, el 8 de febrer i el 8 d'abril. El presumpte lladre hauria utilitzat el mateix modus operandi: fer un forat a la porta d'emergència, obrir el pany i forçar la calaixera on guarden els diners. L'home, que té antecedents, ha  passat a disposició judicial aquest dijous.  Els fets es remunten a la nit de dimarts a dimecres quan una agents que feien tasques de seguretat ciutadana van rebre l'alerta que un home sortia de la part posterior del centre. Quan els Mossos hi van arribar, van trobar la porta de vidre d'emergència trencada.  A l'interior, hi havia calaixos oberts i signes de forçament. En un d'ells, hi faltava una caixa metàl·lica amb diners. Els efectius van iniciar la recerca i van localitzar el sospitós a tocar de la plaça Major. Li van trobar una bossa amb un martell i la caixa metàl·lica. Un cop detingut i emmanillat, se'l va traslladar a comissaria. Durant el trajecte, va donar forts cops i va malmetre el marc del vidre posterior del vehicle.  Les investigacions han permès determinar que el detingut també seria l'autor de tres robatoris més al mateix centre. El detingut, amb antecedents, ha passat a disposició judicial aquest dijous.

Summary: Detingut per quatre robatoris al CAP de Sant Joan les Fonts i per provocar danys en un vehicle policial


Un tercer sacerdot jesuïta del col·legi Sant Ignasi de Barcelona ha estat denunciat per abusos sexuals, segons han avançat 'El Periódico' i 'RAC 1' i han confirmat fonts policials a l'ACN. Un exalumne de la institució docent nascut el 1970 ha presentat aquest dimecres denúncia davant dels Mossos d'Esquadra contra Antoni Roigé i també contra Lluís To, ja mort, sobre el qual ja hi havia altres denúncies. L'altre sacerdot denunciat al mateix col·legi és Pere Sala. La presumpta víctima ha explicat als mitjans amb què ha contactat que ha decidit presentar denúncia per donar suport a les víctimes que van destapar els presumptes abusos amagats en aquesta escola, Jordi i Oriol de la Mata. El denunciant recorda que To era el sacerdot encarregat dels càstigs als alumnes, i que en el seu cas el va pegar en diverses ocasions amb un regle a les mans, quan tenia nou o deu anys. Més endavant, però, va canviar els mètodes per altres que relata com a abusos sexuals, seient-lo a la seva falda i tocant-li els genitals. Sobre Roigé, que segons 'El Periódico' actualment té 93 anys, el mateix denunciant ha explicat que va abusar d'ell durant unes colònies d'estiu a l'alberg de les Roques Blanes, propietat jesuïta a Ribes de Freser (Ripollès). La presumpta víctima afirma que no va ser l'única, i que altres menors que assistien a les mateixes colònies també van patir tocaments que hauria fet el mateix Roigé.

Summary: Denuncien un tercer sacerdot jesuïta per abusos al col·legi Sant Ignasi de Barcelona


Antoni Borrell ha presentat aquest dijous al matí la seva renúncia com a alcalde i regidor de l’Ajuntament de Miravet (Ribera d’Ebre) després de ser detingut per un suposat cas de violència masclista. Segons informa el consistori en un comunicat, Borrell ha dimitit “per poder defensar-se lliurement” i per “desvincular el poble dels càrrecs que se li imputen”. La renúncia s’ha fet efectiva amb un ple extraordinari i urgent convocat aquest dijous al matí. Antoni Borrell era alcalde del municipi des de 2003 encapçalant la llista d'Entesa per Miravet-Acord Municipal, vinculada a ERC, formació que aquest dimecres va demanar-li que deixés el càrrec després de tenir coneixement del cas. En un comunicat fet públic dimecres al vespre, la formació va condemnar "qualsevol mostra de violència masclista" i va refermar el "compromís amb l'eradicació del masclisme de la nostra societat i amb la lluita contra les violències masclistes de tot tipus". Segons va precisar ERC, Borrell no té cap vinculació orgànica amb el partit. El partit també es va comprometre a "impedir" que repetís com a candidat a l’alcaldia en cap llista vinculada als republicans. Borrell va ser detingut pels Mossos dimarts a la tarda com a presumpte autor de maltractaments a la seva parella, estipulats en l'article 153 del Codi Penal, i també havia estat arrestat per motius similars el 25 de març passat. Després de comparèixer davant la jutgessa de Falset dimecres al matí, va quedar en llibertat amb càrrecs i se li va imposar una ordre d'allunyament respecte la víctima. La causa es jutjarà en un jutjat penal, atès que l'investigat no va acceptar l’autoria dels fets i no es va poder fer el judici ràpid que permet la llei.

Summary: L’alcalde de Miravet renuncia al càrrec després de ser detingut per violència masclista


La circulació de trens AVE s'ha restablert al voltant de tres quarts de nou del matí per les dues vies entre Barcelona i Madrid després de l'aparició d'un cos enmig de la via a Juneda (Garrigues), segons ha informat Renfe. Els trens d'alta velocitat han circulat en un principi per via única al seu pas per Juneda després que els tècnics de manteniment de la via han trobat poc després de tres quarts de quatre de la matinada el cadàver a la via. La incidència ha afectat vint trens d'alta velocitat, la majoria dels quals feien el trajecte entre Barcelona i Madrid, i també s'han produït retards d'entre 30 i 40 minuts, segons la companyia ferroviària.  Els Mossos d'Esquadra s'han traslladat fins al lloc per investigar les circumstàncies dels fets. Tot i que en principi no hi ha indicis de criminalitat, no descarten cap hipòtesi.

Summary: Restablerta totalment la circulació dels AVE entre Barcelona i Madrid després de l'aparició d'un cos a la via a Juneda


El Procicat ha anunciat que no prorrogarà les mesures especials aplicades per frenar el contagi de la covid-19 a la ciutat de Reus durant les últimes setmanes. Deixaran d'estar en vigor a partir de les zero hores d'aquest divendres, dia 2 d'octubre. La setmana passada, l'organisme liderat pels departaments de Salut i Interior, va acordar mantenir les restriccions una setmana més. Tot i això, va decidir flexibilitzar l'aforament en actes religiosos –que podien arribar al 50%- i activitats cultures de caire artístic i musical –fins un 70%-  al considerar que presentaven menys risc de generar possibles brots.

Summary: El Procicat no prorrogarà les mesures especials per frenar la covid-19 a Reus


Veïns i ecologistes s'han mobilitzat aquest dissabte davant la planta de compostatge de Puigverd d'Agramunt (Urgell) per exigir que es tanqui. A través d'una 'performance' han volgut denunciar que la instal·lació genera contaminació i pudors en un espai natural protegit, en concret, la zona d'especial protecció d'aus dels Plans de Conill. Una vintena de persones han participat en l'escenificació d'una comitiva fúnebre que ha culminat amb el bateig simbòlic de la planta com a 'Abocador Joan Eroles i Bartomeu Penella', que són respectivament l'alcalde de Puigverd i l'antic propietari i impulsor de la instal·lació. La planta es va posar en marxa el 2002 i té una capacitat per tractar 22.500 tones a l'any de matèria orgànica. Els seus opositors, però, asseguren que s'hi fa un "tractament incontrolat de fangs de depuradora i de residus industrials". Consideren que és una "agressió al territori" i que "perjudica la salut i la qualitat de vida dels veïns", i per això aquest dissabte han volgut recordar a la societat els noms dels qui consideren responsables de l'activitat. La Plataforma Salvem els Plans de Conill ha organitzat la protesta d'aquest dissabte perquè volen "mantenir viva la lluita contra una instal·lació nefasta per al territori que de forma incomprensible va ser autoritzada a l'espai de protecció dels Plans de Conill" i perquè "no s'oblidin els noms dels responsables". El seu portaveu, Xavier Mayora, insisteix la contaminació i les pudors posen en perill els valors ambientals de la zona i impedeixen que el territori es pugui desenvolupar a través del turisme rural sostenible. Mayora afirma que l'activitat que està portant a terme la planta "amb la normativa actual és il·legal en una zona protegida i per això demanem que el poder polític defensi els ciutadans, defensi el territori i es clausuri aquest abocador".    Aquest ha estat també el clam dels veïns més pròxims a la instal·lació. És el cas de Sisco Casas, propietari d'una masia situada a menys d'una quilòmetre de la planta. "Demano que es tanqui perquè s'han passat moltes vegades, han fet molt mal i vull que es clausuri pel bé de la salut de les persones", ha dit. Segons Casas, a la planta hi van a parar no només purins sinó tot tipus de matèries, des de cendres a líquids tòxics. A la protesta també hi ha participat Lídia Aparicio, que viu en una casa a quatre quilòmetres de la infraestructura. "Les pudors que ens arriben de vegades no són les normals de purins, han de provenir d'algun producte químic perquè causen molèsties a les vies respiratòries i hem de tancar immediatament les finestres", explica. I ha afegit que "si només fes pudor però no fos tòxic, m'aguantaria, però si fa pudor i, a més, m'està intoxicant no vull callar, s'ha de tancar". L'entitat sosté que l'activitat de la planta de Puigverd d'Agramunt està generant un volum de negoci superior a 1 milió d'euros anuals, una xifra que contrasta amb el fet que "inicialment havia de ser una modesta planta de compostatge de residus ramaders". Afegeixen que el negoci que genera "fa que sigui molt rendible pagar les tímides sancions que l'administració imposa a aquesta empresa quan es detecten irregularitats i infraccions". La Plataforma també fa mesos que lluita contra el projecte d'una altra planta de compostatge projectada a la zona, en concret al terme d'Ossó de Sió, i que està pendent de l'aprovació de la llicència d'obres. Mayora ha reiterat que l'entitat lluita contra un model de país que concentra les instal·lacions de tractament de residus en zones poc poblades com la Segarra i l'Urgell amb la "connivència" dels poders polítics i econòmics. "No pensem callar perquè no ens ho mereixem i, a més, estem en una zona protegida per la Unió Europea", ha recordat. L'alcalde assegura que compleix els requisits i no hi ha problemes de pudors Per la seva banda, en declaracions a l'ACN, l'alcalde de Puigverd d'Agramunt, Joan Eroles, ha assegurat que la planta "fa 14 anys que funciona i compleix tots els requisits". En aquest sentit, ha recordat que si l'Ajuntament va atorgar les llicències municipals a la instal·lació va ser perquè prèviament havia rebut tots els permisos de la Generalitat. També ha puntualitzat que no és competència del consistori controlar l'activitat de la planta però que té constància que passa totes les revisions que se li fan des del departament de Territori i Sostenibilitat i "no s'ha pogut demostrar que la planta no faci el que ha de fer". Pel que fa a les pudors, l'alcalde admet que fa set anys hi va haver un malestar justificat per aquest problema "però es va posar fil a l'agulla i es van aplicar mesures correctores" de manera que, segons assegura, a l'Ajuntament no han arribat més queixes en aquest sentit.

Summary: Veïns i ecologistes es mobilitzen davant la planta de compostatge de Puigverd d'Agramunt per exigir que es tanqui


Els Mossos d'Esquadra han detingut almenys sis persones en un dispositiu policial que està en marxa a Calafell (Baix Penedès) contra un grup dedicat a tot tipus de delictes contra el patrimoni. Els Mossos d'Esquadra fan entrades en diversos pisos ocupats des de dos quarts de nou del matí. De moment han fet cinc registres i escorcolls en dos edificis: al número 40 de la rambla Mossèn Jaume Tobella i al 15 del carrer Joan Miró. S'esperen més detencions. En les últimes setmanes s'havia detectat un increment d'aquest tipus de delictes a la zona. Precisament, dimecres va transcendir la detenció de tres joves, un d'ells menor d'edat, per robatoris en habitatges i trasters de Calafell. (Aquesta notícia actualitza l'anterior sobre el mateix tema amb un primer balanç de detinguts)

Summary: ACTUALIZACIÓ:Almenys sis detinguts en un dispositiu a Calafell contra un grup dedicat a tot tipus de delictes contra el patrimoni


El nombre de divorcis a Catalunya va caure un 7,2% durant el 2017 respecte a l’any anterior fins als 18.772, dels quals 12.434 han estat consensuats i la resta, per via contenciosa, segons dades publicades aquest dimecres pel Consell General del Poder Judicial (CGPJ). Així mateix, les separacions han baixat un 10,1% fins a les 881, de les quals 655 han estat consensuades i la resta, per via contenciosa. Les nul·litats també s'han reduït un 35%, passant de les 51 del 2016 a les 33 de l’any passat. Catalunya és el quart territori de l'Estat juntament amb Andalusia, per darrere del País Valencià, les Canàries i les Illes Balears, amb més divorcis, separacions i nul·litats amb 2,6 dissolucions matrimonials per cada 1.000 habitants.

Summary: Baixen un 7% els divorcis i un 10% les separacions a Catalunya el 2017


La cap de l'oposició, Inés Arrimadas, ha respost amb un missatge a Twitter la carta que el president del Govern, Quim Torra, li ha enviat aquest matí, després que la líder de Cs el plantés en la roda de contactes al Palau de la Generalitat. "Si el senyor. Torra volgués dialogar, estem segurs que rectificaria i faria un gest, però només busca confrontació", ha replicat Arrimadas, que també ha apuntat que "pel diàleg sincer i madur que demana la societat catalana cal respectar principis bàsics democràtics com la pluralitat política, la neutralitat institucional o la llei". Aquest divendres al matí Torra havia ofert per carta a Arrimadas un diàleg sense "cap condició". La líder de Cs va anunciar ahir que no se sentiria convocada a la reunió amb Torra mentre el Govern mantingués la pancarta que demana l'alliberament dels "presos polítics" i el llaç groc a la façana del Palau de la Generalitat.

Summary: Arrimadas respon la carta de Torra: "Si volgués dialogar rectificaria i faria un gest però només busca confrontació"


L’organització es mostra preocupada per la utilització del delicte de terrorisme en la investigació contra el Tsunami Democràtic ACN Barcelona.-Amnistia Internacional es compromet a fer gestions per aconseguir l’alliberament immediat de Jordi Sànchez i Jordi Cuixart després de publicar un informe criticant la seva condemna per sedició. "Amnistia està compromesa amb la seva posada en llibertat; no només fem anàlisis, sinó que ara farem gestions amb les autoritats", ha explicat aquest dimarts al matí el director de l’organització a l’estat espanyol, Esteban Beltrán. En una roda de premsa per analitzar la sentència de l’1-O, Beltrán ha recordat que Amnistia "no és només una organització d’investigació, sinó també d’accions i campanyes". L’organització també s’ha mostrat preocupada per la utilització del delicte de terrorisme en el cas que investiga el Tsunami Democràtic per les protestes contra la sentència. "La comunitat internacional hauria d’estar preocupada per la detenció i sanció injustificada i desproporcionada per als Jordis", ha dit Beltrán. El director de l’ONG a l’estat espanyol ha lamentat que "malauradament, això no acaba aquí per a ells", i ha subrallat la necessitat de fer un "treball conjunt per aconseguir el seu alliberament immediat" que també inclogui el poder judicial.  Preguntat per la investigació en curs a l’Audiència Nacional contra l’organització Tsunami Democràtic per les protestes a l’aeroport el dia de la sentència, el director d’Amnistia s’ha mostrat "preocupat" per la utilització del delicte de terrorisme, el qual "compta amb una definició ambigua i que durant molts anys s’ha interpretat de manera extensiva". Beltrán ha explicat que la preocupació d'Amnistia pel que fa la definició i aplicació d'aquest tipus penal venen de lluny i insisteix en la necessitat de reformar-lo.

Summary: Amnistia es compromet a fer "gestions" per aconseguir l’alliberament immediat dels Jordis


L'Escola de Pastors de Catalunya ha iniciat el 8è curs aquest dilluns a Montenartró, al Pallars Sobirà, amb un total de 17 alumnes (7 dones i 10 homes). La mitjana d'edat és de 28 anys i el 55% venen d'un entorn rural respecte a la resta, un 45% que ve d’un entorn urbà. El 50% provenen de la província de Barcelona, el 19% de Tarragona, el 6% de Girona i també de Lleida i el 19% de la resta de l'Estat espanyol. La novetat d'aquesta edició de l'Escola és la posada en funcionament d'una incubadora de pagesos. Es tracta d'una prova pilot amb un petit ramat de 30 animals a disposició d'alumnes que s'han format a l'escola. Aquestes persones podran provar i validar un projecte propi d'activitat agrícola o ramadera sota el paraigua d'una explotació real.  En set edicions el centre ha format 116 persones i el 64% es segueixen dedicant al sector agrari o ramader. Tots els alumnes de l'escola comparteixen el mateix objectiu, poder viure a pagès amb un projecte de ramaderia ecològica. El 50% d'aquestes tenen estudis universitaris, davant d'un 44% que té formació en graus formatius. El 33% es troba a l'atur i el 61% treballava en el moment que se’' va seleccionar. De nou l'orientació principal que trien és la producció lletera vinculada tan a cabres, ovelles o vaques. En aquest sentit l'Escola de Pastors de Catalunya està ajudant a formar una generació que torna a agafar la producció lletera com a principal activitat, sempre des d'una postura de producció ecològica i tenint com a base de l'alimentació la pastura natural. Això és un canvi important dins de la tendència productiva de les petites finques ramaderes. Resultats aconseguits Finalitzades les 7 primeres promocions més del 64% dels alumnes estan vinculats a l'activitat agrària: iniciant projecte propi, treballant per altri o fent de pastors de muntanya. Només el 29% no continuen. Des de l'Associació es fa un seguiment i avaluació continues del camí que han emprès els alumnes de l'Escola de Pastors. La majoria d'aquests tenen la intenció de portar a terme un projecte propi amb el que això comporta: cerca de terres per a instal·lar-s'hi, inversió i ramat . La major complicació en que es troben els alumnes al voler iniciar un projecte propi és la falta de terres. Novetats de l’edició 2016: Incubadora de Pagesos o Espai Test Els espais test són una eina creada a França l'any 2006. Es tracten d'espais (finques agrícoles) que acullen temporalment a persones que volen ser pageses. Aquestes incubadores permeten desenvolupar una activitat agrícola o ramadera responsable i autònoma, a escala real, d'una durada limitada i en un marc legal que redueix els riscos pel futur pagès/a. Aquest test es fa amb l'acompanyament de pagesos professionals molt vinculats a aquella finca o al mateix territori. L'Escola de Pastors de Catalunya té la necessitat de donar resposta, més enllà de la formació que ofereix, a les persones que un cop han fet el nostre curs requereixen d'un espai intermedi abans de la seva instal·lació definitiva. Per això, a la població de Montenartró, s'iniciarà aquesta prova pilot amb un petit ramat de 30 animals a disposició d'aquests incubats: 2 persones menors de 30 anys que estaran formant-se durant 9 mesos. Normalment això es deu al fet que no disposen de terres i, alhora, perquè necessiten una formació més professional lligada a una experiència real que elles mateixes puguin gestionar. És a dir, l'Espai test o Incubadora de pagesos consisteix en provar i validar un projecte propi d'activitat agrícola o ramadera sota el paraigua d'una explotació real que proporcionarà un marc jurídic i material garantit als alumnes que hi participin, en un lloc determinat i per un temps definit. El pas per l'espai test augmentarà sensiblement les probabilitats d'èxit en el projecte d'emprenedoria que la majoria d'alumnes de l'Escola pretenen iniciar un cop han finalitzat la formació bàsica. A més, per aquelles persones que no desitgin un projecte propi obtindran una major autonomia i experiència real que incrementarà les seves probabilitats de trobar feina com assalariats/des en una explotació ramadera. L'Escola, entre d’altres, rep el suport del Departament de Treball dins del marc del Pla de Garantia Juvenil per tirar endavant aquest projecte pilot de la Incubadora. Això ha permès, de nou, que aquesta pugui treballar amb garanties i encetar noves propostes formatives que vinculen eines importades d'altres països de l'UE on l'aposta per la nova pagesia sense tradició és troba en una fase de consolidació.

Summary: L'Escola de Pastors de Catalunya inicia el curs amb 17 alumnes i estrenant una incubadora de pagesos


El president de l’Associació Catalana de Municipis (ACM), Miquel Buch, prefereix que hi hagi més d’una candidatura a la secretaria general de la nova CDC. “És millor el carrer de les sabateries que el carrer de la sabateria perquè tens més marques i hi ha més competència. Si n’hi ha més d’una fantàstic perquè la gent podrà escollir millor”, ha manifestat en la seva intervenció al Fòrum Europa Tribuna Catalunya. D’altra banda, s’ha mostrat obert a un canvi de nom del partit per afrontar la nova etapa. “CDC m’agrada però si l’alternativa és bona, no diré que no a l’alternativa”, ha afirmat. Finalment, sobre el paper que ha de tenir l’expresident de la Generalitat, Artur Mas, en el nou projecte polític, Buch no ha deixat a les seves mans argumentant que està carregat de moral per fer el que ell proposi i s’ha mostrat convençut que la majoria de convergents ho entendrà perfectament.

Summary: Buch prefereix que hi hagi més d’un candidat a liderar CDC: “És millor el carrer de les sabateries que el de la sabateria”


Els veïns d'Ullà (Baix Empordà) han començat a les sis del matí a treure aigua de casa a causa de les riuades del Ter al seu pas pel municipi, tal com ha explicat en Robert, un dels seus habitants. Alguns dels veïns han explicat que l'aigua va començar a pujar per la carretera "a partir de les onze de la nit", però no s'esperaven que entrés a casa. Tot i així, durant la nit l'aigua va arribar a inundar mig metre de la planta baixa d'algunes de les cases, obligant als seus habitants a retirar mobles, menjar i tot tipus de coses abans que es fessin malbé. En Bernardino Quintans, un veí d'Ullà, ha assegurat que l'aigua ha ofegat el seu gat, que estava en el pati de darrera i va quedar atrapat.

Summary: Els veïns d'Ullà porten des de les sis del matí traient aigua de casa a l'espera que reobrin les carreteres


El PDeCAT ha penjat un cartell en les finestres dels seus despatxos de l'Ajuntament de Barcelona demanant la llibertat de Joaquim Forn, que va ser el seu portaveu fins que va ser nomenat conseller. La Junta Electoral va obligar dissabte el Grup Demòcrata a retirar una pancarta similar amb el lema 'Llibertat Presos Polítics'. Un cop el jutge del Tribunal Suprem Pablo Llarena ha ordenat mantenir Forn en presó preventiva, el grup ha decidit fer aquesta nova acció argumentant que no es cap acte electoral, sinó "de suport". "Si ens ho tornen a treure veurem a quin nivell hem arribat", ha conclòs el líder del PDECAT al consistori, Xavier Trias.

Summary: El PDeCAT penja un cartell en les finestres dels seus despatxos de l'Ajuntament de Barcelona demanant la llibertat de Forn


L'empresa Building Center, propietària del local on hi ha l'Ateneu Popular Salvadora Catà, a Girona, ha accedit a aturar el procés de desnonament i començar a negociar quina sortida poden donar a les entitats que l'ocupen. Aquesta mesura arriba després que el col·lectiu que dirigeix l'ateneu demanés a l'equip de mediació que havia demanat la propietat del local una mostra de "negociació sense pressió" per part de la filial de CaixaBank. Davant de l'aturada del procés judicial, l'ateneu també ha decidit suspendre la campanya política d'accions en contra del banc mentre duri la negociació. Per altra banda, les entitats han començat a pensar un acord de mínims que s'aprovarà en dues assembles convocades els dies 11 i 25 de gener. L'Ateneu Popular Salvadora Catà es troba en uns baixos de la plaça de Josep Pla de Girona, al barri del Mercadal. Aquest local havia estat unes oficines bancàries, però diversos col·lectius van decidir ocupar-lo ara fa quatre anys, ja que estava tancat. En el seu lloc van obrir un espai obert a la ciutadania. CaixaBank es va posar en contacte amb els responsables de l'ateneu i van signar "una cessió d'us acordat". A més, l'entitat s'havia compromès en oferir-los un lloguer social i, fins i tot, comprar els baixos al cap d'uns anys. Els membres de l'ateneu han defensat que la seva programació es basa en "la transformació social" i que al llarg dels seus quatre anys de vida s'ha transformat en un "espai de referència dels moviments socials, culturals i polítics de Girona i rodalies".

Summary: Building Center atura el desnonament de l'Ateneu Salvadora Catà de Girona i negocien la seva sortida


La titular del jutjat número 1 d'Osca ha rebutjat el recurs presentat per la Generalitat contra la sentència del mateix jutjat que ordenava a l'execució provisional de la sentència que ordenava el trasllat a Sixena de les 97 obres d'art en litigi entre l'Aragó i Catalunya que es troben al Museu de Lleida i al Museu Nacional d'Art de Catalunya (MNAC). Ara només falta que el jutjat estableixi un dia per al trasllat. L'execució definitiva del trasllat però està encara pendent del recurs presentat per la Generalitat a l'Audiència d'Osca. També s'està a l'espera de la decisió del Tribunal Constitucional (TC) ja que la Generalitat va demanar al TC que declarés la nul·litat de les resolucions judicials dictades pel jutjat número 1 d'Osca en aquest conflicte. La Generalitat entén que la sentència 48/2015 de 8 d'abril del jutjat d'Osca, així com la decisió de procedir a la seva execució provisional, contradiuen allò que ja va decidir el mateix Tribunal Constitucional en la sentència 6/2012, de 18 de gener. En aquella ocasió, el TC va resoldre el conflicte de competència a favor de la Generalitat, va declarar la inconstitucionalitat i la nul·litat de les ordres del govern d'Aragó i va determinar que l'objecte de les competències controvertides era la protecció del patrimoni històric, matèria sobre la qual tant la Generalitat de Catalunya com el govern d'Aragó ostenten les competències exclusives. En aquest sentit, la resolució del TC deixava clar, segons la Generalitat, que el territori és l'element delimitador de competències i, com que els béns es trobaven en adequades condicions de conservació a Catalunya, sentenciava que havia de prevaler la competència de la Generalitat i que, per tant, els béns, "s'han de mantenir a la Comunitat Autònoma en la qual es troben". És per això que la Generalitat de Catalunya considera que la sentència del jutjat d'Osca, i la seva interlocutòria d'execució provisional que insta el trasllat dels béns en litigi, són contràries a la sentencia del Tribunal Constitucional i en conseqüència en demana la nul·litat.

Summary: La jutgessa d'Osca ordena traslladar a Sixena les 97 obres d'art en litigi que es troben al Museu de Lleida i al MNAC


El partit assegura que un vot al PP és un "vot nul" per a Girona i defensen "tossudament" que cal negociar i dialogar amb l'Estat ACN Girona.-Montserrat Surroca i Pere Maluquer han fet el pas endavant per encapçalar les llistes d'Unió al Congrés i al Senat, respectivament. El proper dilluns se celebra l'executiva intercomarcal que haurà de proposar els noms de la candidatura, que haurà de comptar també amb l'aval de la militància. La portaveu del partit, Montse Surroca, ha criticat que durant la legislatura el PP ha fet "abús" de la majoria absoluta i que ha tingut un "oblit constant" pels temes gironins. "El vot al PP és un vot nul per a Girona", ha manifestat. En canvi, ha assegurat que Unió defensarà "tossudament" a Madrid que el diàleg i la negociació són l'única manera de superar "l'atzucac" en què estan immersos Catalunya i l'Estat.

Summary: Montserrat Surroca i Pere Maluquer, disposats a repetir per Unió al Congrés i al Senat


El nombre de passatgers que van passar per l'aeroport del Prat en el mes de març es va situar en 3.466.747 persones, cosa que va suposar un increment del 5% en relació amb el mes de març del 2016, segons ha informat Aena. El gestor de la infraestructura destaca el valor que suposa aquest creixement que es dona tot i que l'any passat la Setmana Santa va caure en el mes de març, per tant amb un tràfic de passatgers més gran de l'habitual en un mes sense ponts. En el primer trimestre, el nombre de passatgers es va situar en 9.072.424 persones, amb un increment del 6,8% en relació amb el mateix període de l'any passat. Els passatgers de vols internacionals són els que més van augmentar al març amb un 5,2% i els de vols estatals ho van fer en un 4,7%. Aena també ha informat que les rutes intercontinentals que més van créixer en el mes de març a l'aeroport del Prat van ser les que connecten amb punts d'Amèrica Llatina i el Carib, amb un increment del 36,5%, seguits dels vols a aeroports de l'Àfrica, amb un augment del 9% i finalment les connexions amb punts d'Amèrica del Nord, amb un creixement del 7,4%.  El major nombre de passatgers també es va traduir en un nombre més gran de moviments d'aeronaus que al març es va situar en 24.207 moviments, el 3,5% més que al març de l'any passat. Les rutes de vols d'interior de l'Estat són les que van registrar un creixement més gran de moviments amb un percentatge del 4,8%.  Els moviments de naus amb rutes internacionals van créixer el 2,7%.  En el primer trimestre de l'any, l'Aeroport del Prat va realitzar 65.230 moviments, un 4,3% més que en el mateix període de l'any passat.  En relació amb la càrrega aèria la tendència segueix creixent. Es van transportar 13.670 tones de mercaderies, un 18,8% més que el mateix mes de l'any anterior. Enguany ja s'han transportat 34.682 tones, un 11,4% més que en els tres primers mesos del 2016.  Finalment, a l'Aeroport de Sabadell es van operar 3.576 moviments, un 30,4% més respecte el mateix mes de l'any passat. En el primer trimestre, l'aeròdrom va registrar 8.145 moviments, un 8,8% més que en els tres primers mesos de l'any passat.

Summary: El nombre de passatgers a l'Aeroport del Prat creix al març un 5%, tot i l'efecte de Setmana Santa


L'alerta per una situació de risc del personal de la Direcció General d'Atenció a la Infància i l'Adolescència (DGAIA), vinculat a un Centre Residencial d'Acció Educativa (CRAE) de Tortosa, ha servit per desarticular un grup criminal que es dedicava a l'explotació sexual de menors d'edat i a la producció i venda de pornografia infantil. Els Mossos d'Esquadra de la Unitat Central de Delictes Informàtics (UCDI) i agents de la Unitat Central Operativa (UCO) de la Guàrdia Civil van detenir, entre els mesos de maig i juny, set persones a Tortosa, Cubelles, Xàbia, València i Barakaldo. Alguns tenien antecedents per fets similars. Les imatges les produïen en viatges per tot el món. La policia ha constatat l'existència de 80 víctimes menors d'edat, de les quals 29 estan plenament identificades però es fa difícil amb la resta ja que moltes d'elles vivien en entorns marginals i països del tercer món. L'avís d'un centre de menors tutelats de Tortosa va servir per obrir una investigació amb la qual es va constatar que en un pis de de la capital del Baix Ebre, en concret del barri de Sant Llàtzer, s'estaven gravant escenes de pornografia infantil. El 29 de maig de 2015, agents de l'Àrea d'Investigació dels Mossos de Terres de l'Ebre i de l'UCDI van fer una entrada i escorcoll en aquest habitatge i van detenir tres persones, dues de nacionalitat francesa i una de nacionalitat marroquina. Totes tres van ingressar a la presó després que el jutge els prengués declaració.  A banda, al pis de Tortosa van intervenir una gran quantitat d'arxius de pornografia infantil. Després d'analitzar-los, els investigadors van detectar 28 dominis a internet des d'on s'estava distribuint pornografia infantil, i van recopilar 12 Terabytes d'informació i més de mil DVD's amb més d'un milió de fotografies i vídeos de pornografia infantil.  Gran part del material de pornografia infantil difós era produït pel propi grup criminal mitjançant la captació i explotació sexual de menors que es trobaven en situació de risc marginal a les localitats de Barcelona, Tortosa, València i el Marroc. També van constatar que bona part de les imatges s'havien enregistrat en viatges fets entre els anys 2000 i 2015 a Sri-Lanka, Tunísia, Camboia, Laos, Tailàndia, Singapur, República Txeca, Kènia, França, Java i Bali. El material pedòfil es produïa amb ànim de lucre. Es difonia per internet i per via postal previ pagament. El líder del grup havia rebut en tres anys més de 80.000 euros i se l'ha pogut identificar com l'autor de 8 abusos sexuals a menors de 13 anys.  La identificació d'alguna de les víctimes resulta molt costosa ja que moltes d'elles vivien en entorns marginals i països del tercer món. Per tal d'identificar 7 menors víctimes dels fets entre els anys 2000 i 2011, els investigadors van haver de consultar més de 5.000 fitxes de protecció de menors de Barcelona. De moment, la policia ha pogut constatar l'existència de 80 víctimes menors d'edat, de les quals 29 estan plenament identificades. Un mínim de 3 víctimes han continuat mantenint contacte amb els autors i han estat utilitzats en la producció de pornografia infantil. Els presumptes pedòfils intentaven desinhibir els menors fent-los visionar pornografia heterosexual, amb alcohol i estupefaents, amb la finalitat de fotografiar-los i gravar-los mentre mantenien pràctiques sexuals, moltes vegades sense el seu consentiment. Aquesta pràctica s'ha estat duent a terme pels detinguts entre els anys 2002 fins a l'actualitat. Ho feien sobretot, a Barcelona, Tortosa, la Comunitat Valencia, Màlaga i el Marroc.  De Tortosa per tota Espanya La investigació de Tortosa va permetre establir l'abast de l'activitat criminal i veure que part de les persones investigades residien fora de Catalunya, concretament a València i Barakaldo. Les gestions efectuades per la Guàrdia Civil van permetre identificar un nou membre del grup criminal i constatar que l'activitat de captació de menors continuava duent-se a terme en un dels domicilis de València.   Amb tota la informació recopilada, el passat 7 i 25 de juliol, es van dur a terme sis entrades i escorcolls a les localitats de Cubelles, València, Xàbia i Barakaldo i es van detenir quatre persones, les quals van ingressar a presó després de declarar en seu judicial. En aquests escorcolls es va localitzar una altra gran quantitat de material informàtic amb material de pornografia infantil, a banda de material de gravació per enregistrar les imatges, joguines sexuals i diners en efectiu. També es van identificar els llocs on es realitzaven algunes de les gravacions.   Una agència de turisme d'explotació sexual al Marroc Existia forts lligams entre els membres del grup que viatjaven conjuntament i de forma habitual a diversos punts d'Espanya i de l'estranger per produir aquest material, especialment al Marroc. És precisament al Marroc on tenien intenció de muntar un punt d'explotació sexual mitjançant la venda d'un "paquet de vacances adreçat a altres pedòfils".    Tot i donar el grup per desarticulat, no es descarten noves detencions.

Summary: Un avís d'un centre de menors tutelats i la DGAIA de Tortosa destapa una xarxa de pornografia infantil


El portaveu d'ICV, Ernest Urtasun, ha convidat el Govern a "no deixar la cadira buida en cap espai on es decideixin i discuteixin qüestions que afecten el país", com la Conferència de Presidents o el Consell de Política Fiscal i Financera (CPFF). En roda de premsa aquest dilluns, el portaveu ecosocialista ha demanat que l'executiu de Carles Puigdemont  sigui present en aquests espais i que els aprofiti per establir aliances amb altres governs com el valencià i el balear. En clau de pressupostos, Urtasun ha mantingut "mà estesa" de la seva formació per als comptes però ha lamentat que el Govern "renunciï" a més modificacions fiscals per finançar per exemple la renda garantida de ciutadania. Per Urtasun qui fixa la política fiscal a JxSí és el PDECAT i ha conclòs que els números no són "socialment ambiciosos".

Summary: ICV convida el Govern a "no deixar la cadira buida" a la Conferència de Presidents o al Consell de Política Fiscal


Els crits a favor de la llibertat dels polítics i els símbols grocs a les comparses es fan amb la festa ACN Berga.-Berga ha saltat la seva primera Patum Completa fent una crida a la llibertat dels presos i exiliats catalans. Ja abans del tret de sortida i aprofitant la sortida dels familiars dels polítics, convidats al balcó presidencial de la festa, els assistents han tenyit per primera vegada la plaça de groc amb cartells on es podia llegir 'Us volem a casa' i 'Estem amb vosaltres'. Pancartes que queien dels balcons amb el rostre dels polítics, les guites guarnides amb cartells a la llibertat, barrets grocs a les comparses, llaços grocs als balcons, i insistents crits a la "llibertat dels presos polítics" s'han fet notar entre ball i ball. Pol Leiva, nebot de Jordi Cuixart i portaveu dels familiars, ha explicat que han estat aquest vespre a Berga per donar veu als que "no podran estar presents" en una qüestió "que no va d'independència" sinó de "drets civils i democràtics".

Summary: Berga salta la primera Patum Completa marcada per la presència dels familiars dels presos i exiliats catalans


Els Mossos d'Esquadra detenen una parella per múltiples furts i els enxampen amb telèfons mòbils robats, un ordinador i joies ACN La Bisbal d'Empordà.-   Els Mossos d'Esquadra han detingut dos lladres per múltiples furts. Va ser la gravació d'una càmera de seguretat d'una llibreria de la Bisbal d'Empordà la que va posar la policia sobre la pista dels sospitosos. Els delinqüents –un home i una dona de 31 i 37 anys- van robar una bossa de mà a l'establiment, i el delicte va quedar enregistrat. A partir d'aquí, els mossos van iniciar un dispositiu de recerca però tenien la sospita que estarien relacionats amb d'altres furts. Finalment, el passat 12 de gener una patrulla va localitzar la parella. Un cop a la comissaria, els van trobar tres telèfons mòbils (dos dels quals constaven com a robats), un ordinador portàtil que havien robat dins del TAV i joies. Els detinguts, amb antecedents, han quedat en llibertat provisional després de declarar davant del jutge.  Les detencions es van produir el dia 12 a la Bisbal d'Empordà. Es tracta d'un home i una dona de 31 i 37 anys respectivament, de nacionalitat holandesa i algeriana i sense domicili conegut.  La policia es va posar sobre la pista dels sospitosos arran d'un furt a una llibreria de la població. El passat 16 de desembre, uns desconeguts van robar una bossa de mà de l'establiment i els fets van quedar enregistrats a les càmeres de seguretat. Un cop revisades les imatges, els mossos van saber que els sospitosos estarien relacionats amb més fets similars a la població.  Per això, van iniciar un dispositiu de recerca per localitzar els autors dels fets. Finalment, la tarda del 12 de gener, una patrulla de la policia local va identificar la parella sospitosa i la van portar fins a la comissaria dels mossos. Allà, la policia els va trobar diversos objectes de procedència dubtosa: tres mòbils, un ordinador portàtil i joies.    Un cop fetes les comprovacions, van veure que dos dels mòbils constaven com a sostrets (un el dia 5 de gener a la Bisbal i un el dia 9 a Barcelona). A més, l'ordinador portàtil també constava com a sostret el dia 1 de gener al TAV, a Girona. Els mossos, davant les evidències, van detenir la parella per tres delictes contra el patrimoni. Els detinguts, amb antecedents, van passar a disposició del jutge l'endemà i van quedar en llibertat provisional.

Summary: Les càmeres de seguretat d'una llibreria de la Bisbal d'Empordà delaten dos lladres


La farmacèutica Reig Jofre va tancar el primer trimestre del 2019 amb un resultat net de 2.430.230 euros, un 8% més que els 2.240.457 del mateix període del 2018. Segons els resultats fets públics aquest dijous, l'empresa va augmentar un 6% les vendes, en passar de 46,5 MEUR als 49,3 MEUR, impulsades principalment per l'evolució de les àrees 'Healthcare' (+28%) i Productes d'Especialitat (+6%). Les inversions van sumar 5,7 MEUR, el 60% dels quals es van destinar a la nova planta d'injectables de Barcelona. D'altra banda, el deute net va créixer de 24,5 MEUR al tancament de l'exercici anterior fins als 30,2 MEUR. Dels 49,3 MEUR totals de xifra de negoci, el 49% provenia de l'àrea de Tecnologies farmacèutiques, tot i que es va produir una reducció del 4% respecte al mateix període del 2018 amb 24,3 MEUR. En segon lloc, l'àrea de Consumer Healthcare va representar el 31% del negoci amb 15,4 MEUR i un creixement del 28% respecte 2018 gràcies a l'èxit de nous llançaments en la gamma d'energia i control de pes a França, Bèlgica i Holanda, principalment. Per últim, el 20% del negoci va correspondre als productes d'especialitat en dermatologia i ginecologia, amb 9,7 MEUR i un creixement del 6%. Reig Jofre ha explicat que en aquest trimestre els ha afectat la modificació normativa NIIF 16 sobre el tractament comptable de contractes d'arrendament, concretament en el seu cas arrendaments d'instal·lacions productives, operacions de rènting de vehicles comercials i industrials. Principalment, aquest canvi provoca un increment de l'actiu net i un augment de l'Ebitda. En números, l'Ebitda ajustat va ser de 5,06 MEUR, un 6% superior en comparació amb el mateix període del 2018.  L'actiu no corrent es va incrementar en 16 MEUR respecte al mateix període de l'any passat –sense tenir en compte la pujada de 8,5 MEUR pel canvi normatiu-, increment que per a la companyia reflecteix el pla d'inversions per buscar increments de capacitat, consecució d'eficiències i major productivitat, així com l'aplicació de la darrera tecnologia als processos per al desenvolupament de productes de més complexitat.  La companyia espera que la "bona tendència" del primer trimestre pugui mantenir-se durant tot l'any i preveu la recuperació de l'àrea de tecnologies farmacèutiques per tal d'aconseguir una contribució positiva al creixement de les vendes en els propers trimestres.

Summary: Reig Jofre guanya 2,4 MEUR el primer trimestre del 2019, un 8% més que el 2018


El 37è Festival de Torroella de Montgrí, que se celebra del 28 de juliol al 20 d'agost, mantindrà la música antiga com a protagonista a través de set concerts que giraran a l'entorn de tres compositors: Johann Sebastian Bach, Georg Philipp Telemann i Claudio Monteverdi i els seus contemporanis a Venècia. El certament retrà homenatge al pianista bilbaí Joaquín Achúcarro, que ha actuat en les darreres 25 edicions. D'aquesta manera, l'artista serà l'encarregat d'inaugurar el festival juntament amb l'Orquestra Simfònica del Vallès i de rebre un homenatge en el concert de cloenda, a càrrec de quatre pianistes alumnes seus, al costat de l'Orquestra de Cambra Amadeus de la Ràdio Polonesa.

Summary: Bach, Telemann i Monteverdi centraran la programació del 37è Festival de Torroella de Montgrí


El Consell de Ministres ha aprovat aquest divendres, en virtut de la intervenció de la Generalitat mitjançant l'article 155 de la Constitució, una ampliació dels diners que aporta el Govern als Jocs Mediterranis de Tarragona 2018. En concret, l'empresa pública de la Generalitat Infraestructures de Catalunya ampliarà de 16,6 a 17,8 milions d'euros l'aportació per a les obres del Palau d'Esports dels Jocs Mediterranis, a l'Anella Mediterrània del barri de Campclar. L'anunci l'ha fet el delegat del govern espanyol a Catalunya, Enric Millo, després de la roda de premsa del Consell de Ministres, i ha assegurat que l'aportació extra "ajuda a consolidar els Jocs Mediterranis".

Summary: El Consell de Ministres amplia 1,2 milions l'aportació de la Generalitat als Jocs Mediterranis de Tarragona


Barcelona ha evitat 17.125 talls de subministrament, la majoria de llum, des que es van posar en marxa els Punts d'Assessorament Energètic (PAE) l'any 2017. En el segon any de vida del servei, les llars ateses han augmentat en un 55% respecte a l'any anterior. S'han assolit, així, les 13.301 llars ateses, una tendència a l'alça que es manté durant els primers mesos del 2019, segons ha explicat aquest dimecres la tinenta d'alcaldia de Drets Socials de l'Ajuntament de Barcelona, Laia Ortiz. Segons ha assegurat, l'Ajuntament de Barcelona ha tramitat durant aquest temps 25 expedients sancionadors, la majoria contra les grans empreses elèctriques, que preveuen sancions d'entre 30.000 i 70.000 euros. Encara, però, no se n'ha cobrat cap.

Summary: Barcelona evita 17.000 talls de subministrament en dos anys


A FGC no hi ha servei entre Sarrià i Terrassa Nacions i Sabadell Parc del Nord ACN Barcelona.-Les línies R1, R3, R4 i R16 de Rodalies pateixen aquest dimecres al matí alguns talls per presència de persones a la via arran de la vaga general convocada per a la jornada d'avui. Així, segons la companyia, a l'alçada de Mataró (R1) alguns manifestants han accedit a la via quan passaven pocs minuts de les set del matí i han obligat a interrompre el servei, així com a les línies R3 i R4 amb talls a l'alçada de Montcada Bifurcació. També a l'R4, el servei ha quedat interromput a Sant Vicenç de Castellet per una manifestació, que ha començat poc després de les sis i s'ha allargat una hora. Per últim, l'R16 també està tallada a Ulldecona. El decret de serveis mínims de la Generalitat de Catalunya per a la vaga d'aquest dimecres preveu un 33% del servei a Rodalies Renfe, tot i que la companyia va informar a través de Twitter que preveu "servei habitual", si bé es podrien produir "afectacions". Pel que fa els Ferrocarrils de la Generalitat de Catalunya, no hi ha servei entre Sarrià i Terrassa Nacions i Sabadell Parc del Nord per presència de manifestants a l'estació de Sant Cugat del Vallès. Els serveis mínims preveuen un 50% en hores punta (6.30h a 9.30h i de les 17.00h a les 20.00h) i un 25% en hores vall.

Summary: Talls a l'R1, R3, R4 i R16 de Rodalies per presència de manifestants a la via


L'alcaldessa de Barcelona, Ada Colau ha explicat aquest dissabte que enviarà la nova edició del llibre 'Barcelones' de Vázquez Montalbán a "les persones que estan injustament a la presó", en referència als polítics catalans empresonats. En la presentació d'aquesta obra, publicada fa 30 anys per l'editorial Empúries, Colau ha subratllat que "reivindica les memòries de Barcelona, que sovint han quedat als marges però que persisteixen". L'alcaldessa ha reivindicat Montalbán com una figura "fonamental de la memòria i del paisatge literari de la nostra ciutat, un intel·lectual, amb valors republicans, d'esquerres i catalanista". "En els moments actuals, tristos temps, en què ens trobem amb autoritarisme i repressió, trobem a faltar intel·lectuals com ell, que des de la crítica, l'inconformisme, el lliure pensament i la insubmissió a tot poder ens ajudin a moure'ns millor en un món ple d'incerteses", ha reflexionat. L'alcaldessa ha defensat la vigència de l'obra de Montalbán i que les seves reflexions ens interpel·len i ens ajuden a entendre la Barcelona real, que és plural, "perquè va donar veu a les classes populars, silenciades en la majoria de relats oficials, i va reivindicar la dissidència com a motor de transformació social i la crítica sempre necessària amb qui ostenta el poder."

Summary: Colau farà arribar la nova edició de 'Barcelones' de Vázquez Montalbán als polítics catalans empresonats


Un home de 60 anys ha mort la matinada d'aquest dilluns a Blanes (Selva) en un accident de moto. L'home anava sol al vehicle i per causes encara desconegudes va patir un accident a l'altura del número 72 del carrer Sant Pere Màrtir cap a les 00.24 hores. Una dotació dels Bombers de la Generalitat, el SEM i la Policia Local van acudir al lloc dels fets, i la víctima va ser evacuada a l'Hospital de Blanes, però abans d'ingressar ja havia mort, han explicat a l'ACN els Bombers.

Summary: Mor un home en un accident de moto a Blanes


El Primevera Sound ha revelat aquest dijous al matí els primers artistes del cartell que celebrarà les dues dècades del certamen. Una ronda completament femenina que incorpora tot tipus de gèneres musicals, amb noms com la banda electrònica Chromatics, coneguda popularment per ser responsables de la banda sonora de 'Twin Peaks'; les exponents del feminisme als 90 i líders del moviment Riot Grrrl, Bikini Kill, que torna als escenaris després de 22 anys; el rock alternatiu de Kim Gordon; i la cantautora Maria del Mar Bonet, segona artista de la Nova Cançó que actuarà al festival després que, el 2004, ho fes Lluís Llach. Bonet tocara a l'Auditori del Fòrum. Completen el primer avançament del cartell 2020 el grup de Mali Les Amazones D'Afrique, la trapera La Favi, la cantautora 'indie' Lorena Álvarez, la violinista i vocalista Sudan Archives, la productora i DJ sudcoreana Park Hye Jin, la cantautora noruega Jenny Hval i el soul clàssic de Mavis Staples.

Summary: Maria del Mar Bonet, Bikini Kill, Chromatics i Kim Gordon, primers confirmats del Primavera Sound


El conseller d'Interior, Joaquim Forn, ha demanat a les persones que es manifestin aquest diumenge a Barcelona en la mobilització a favor de la unitat espanyola que ho facin de "manera pacífica i cívica" i també que "ningú caigui en provocacions ni paranys". "Hem donat un exemple al món sencer de comportament i hem de fer tots els esforços per mantenir-lo. Si hi ha gent interessada a crear provocacions, no som nosaltres, és una evidència", ha afegit Forn aquest divendres. D'altra banda, el conseller d'Interior ha emmarcat el trasllat de seus d'empreses en una "campanya de la por" d'un govern espanyol "desesperat" i que " fins i tot es pot sentir humiliat" per la celebració del referèndum. Forn ha destacat que les mobilitzacions dels darrers dies prèvies al referèndum de l'1 d'octubre o les del 3 d'octubre per l'aturada general han estat un "clam cívic". "Demano que aquest cap de setmana la gent d'altre signe ho faci de la mateix manera, pacífica i cívica, és l'única exigència", ha afirmat aquest divendres preguntat pels periodistes en un acte al Parc de Bombers de Cerdanyola del Vallès (Vallès Occidental).  Sobre l'anunci de trasllat d'entitats financeres i empreses i el fet que diverses companyies també s'ho estiguin plantejant, Forn considera que són moviments que tenen "més repercussió en la simbologia, que en l'operativa". "És un tema simbòlic, tot i que no dic que no sigui important. Obeeix a la campanya de la por que està intentat crear l'estat", ha afirmat el conseller, que del que s'ha mostrat preocupat és del "clima de la por" que volen instal·lar des del govern espanyol. Forn ha assenyalat que l'executiu de Rajoy "fins i tot es pot sentir humiliat després de dir que se celebraria el referèndum i en canvi sí que es va fer i votessin més de dos milions de persones". "Jo entenc que vulguin continuar amb el discurs de la por  i de l'amenaça, però els esforços s'haurien de posar en la negociació i la discussió política", ha resolt.   El conseller s'ha mostrat sorprès per la polèmica al voltant de l'article 'Hores greus en un país per a tots' del conseller d'Empresa i Coneixement, Santi Vila, al diari 'Ara'. "No contradiu en absolut el que diu el president, el Govern i una part majoritària de la societat catalana", ha assenyalat Forn, que ha subratllat que Puigdemont ja va demanar mediació el mateix diumenge a la nit.

Summary: Forn demana als manifestants unionistes que es mobilitzin de "manera pacífica" i que "ningú caigui en provocacions"


La policia ha hagut de reduir a trets un home que ha atacat amb ganivets dos agents al barri barceloní del Carmel aquest dimarts, segons ha avançat 'El Periódico' i han confirmat fonts policials a l'ACN. Els fets han tingut lloc cap a les cinc de la tarda en un domicili, quan la família de l'individu, que segons la policia té problemes mentals, ha avisat els serveis d'emergència que l'home estava molt agitat i que duia dos ganivets. Un cop els agents han arribat han intentat que l'home desistís de la seva actitud, però segons les mateixes fonts, ha agredit amb els ganivets un agent de la Guàrdia Urbana, que ha resultat ferit lleu. Els Mossos han activat unitats Arro per intentar reduir l'home, i en el forcejament un agent ha resultat ferit amb lesions de gravetat menor. Els dos policies han hagut de ser atesos en centres hospitalaris. En veure que l'home no desistia de l'actitud agressiva, s'ha utilitzat la pistola taser, que fa descàrregues elèctriques, per intentar reduir-lo, però no s'ha aconseguit. Davant d'aquesta situació, un agent ha tret la pistola i ha fet diversos trets a l'individu per reduir-lo. Els Mossos expliquen que en situacions com aquesta s'intenta que els trets no afectin parts vitals. En tot cas, l'home ha estat traslladat en estat greu a l'hospital Vall d'Hebron.

Summary: La policia redueix a trets un home amb problemes mentals que ha atacat amb ganivets dos agents a Barcelona


Els Mossos d'Esquadra van denunciar penalment el passat 24 de setembre un jove de 17 anys i veí d'Esparreguera per simular el robatori del seu telèfon mòbil. Acompanyat del seu pare, el jove havia denunciat  a la comissaria de Martorell que el 23 d'agost li van sostreure el telèfon en un parc públic d'Esparreguera després d'amenaçar-lo amb arma blanca. Un cop denunciats els fets, els investigadors van localitzar l'aparell, de gamma alta i valorat en més de 800 euros, en una botiga de compravenda d'objectes de l'Hospitalet de Llobregat. Així mateix, també van concloure que la persona que havia venut el telèfon mòbil a la botiga, l’hi havia canviat prèviament al jove denunciant per marihuana. Amb aquestes noves dades els investigadors van cridar a declarar de nou al menor que, davant el seu pare, va reconèixer els fets. El denunciat serà citat a declarar a la Fiscalia de Menors.

Summary: Denunciat un menor d'Esparreguera per simular el robatori d'un mòbil que havia intercanviat per marihuana


El portaveu d'En Comú Podem al Congrés, Jaume Asens, ha celebrat que PSOE i Unides Podem estiguin apropant les seves posicions de cara a la investidura de Pedro Sánchez. En declaracions a Catalunya Ràdio aquest diumenge al matí, el líder dels comuns a Madrid s'ha referit a l'opció que Irene Montero, número dos d'Unides Podem, sigui ministra: "És una possibilitat però encara no estem parlant de noms". Asens ha subratllat que, per ara, només s'estan abordant les àrees ministerials i els seus continguts. D'altra banda, el dirigent d'En Comú Podem ha insistit en una mesa de diàleg i un "pacte de claredat" sobre Catalunya com a una de les primeres mesures del nou govern de Sánchez: "Creiem en el referèndum, no hi renunciem".

Summary: Asens, sobre Montero com a possible ministra: "És una possibilitat però encara no estem parlant de noms"


Anesco ha rebutjat la darrera proposta dels sindicats per "possibles infraccions" de les lleis de defensa de la competència i del Reial decret llei de reforma de l'estiba en cas que l'acceptessin. En un comunicat, la patronal ha indicat que dimarts que ve enviarà als sindicats una nova proposta "amb l'objectiu que pugui ser considerada pels representants dels treballadors". La patronal assenyala que el text presentat pels sindicats infringeix la legislació en tres aspectes, segons un informe jurídic elaborat pel despatx Garrigues.  Segons assegura la patronal, el primer aspecte que comporta la proposta és una "discriminació" de les empreses en el seu cost retributiu en funció de si abandonen o no les societats anònimes de gestió de treballadors portuaris (Sagep), per la qual cosa, assenyala, "no és legal acceptar la proposta de reduir les retribucions un 5% a determinades companyies". Anesco apunta que un altre motiu per a la vulneració de la llei és la creació d'un comitè de coordinació de les Sagep, Centres Portuaris de Treball (CPE) i empreses estibadores per a la regulació de les activitats formatives, pràctiques, trasllat, subrogació, d'ingressos i contractació. I, finalment, el tercer aspecte fa referència l'atribució de la competència exclusiva per a la selecció i contractació del personal a la Sagep i CPE, segons destaca Anesco.  Davant d'això, la patronal recorda la "impossibilitat" de realitzar aquests tipus de pràctiques que poden arribar a ser sancionades amb multes de fins al 10% de la facturació de cada empresa i de fins a 60.000 euros a les persones directament implicades, segons apunta.

Summary: Anesco rebutja la darrera proposta dels sindicats per "possibles infraccions" legals


El govern belga ha decidit tancar la frontera per als "viatges no essencials" per frenar el coronavirus. El ministre d'Interior, Pieter De Crem, ha anunciat les noves restriccions i que es reforcen els controls a les fronteres per limitar els desplaçaments que no siguin indispensables amb l'objectiu de frenar l'expansió del coronavirus. El govern belga va decretar el confinament de la població aquest dimarts.

Summary: Bèlgica tanca les fronteres per als "viatges no essencials" pel coronavirus


El diputat d'ERC Ruben Wagensberg ha presentat aquest dimarts una proposta per impulsar una comissió d'estudi sobre els moviments migratoris i d'acollida al Parlament. Els republicans volen revisar "de dalt a baix" les polítiques d'acollida i volen estudiar-ho a la cambra catalana de forma transversal. En roda de premsa al Parlament, Wagensberg ha defensat la comissió d'estudi com "l'espai idoni per seure i discutir sense condicionants i des de zero un nou paradigma migratori que és present i no s'aturarà", ha advertit l'impulsor de la plataforma Volem Acollir. L'ara diputat d'ERC ha advertit en aquest sentit que el fet migratori és "estructural" i reclama que els grups parlamentaris es posaran d'acord per impulsar la comissió d'estudi conjuntament i "lluny de partidismes". La intenció és acabar amb un "gran paquet legislatiu" que revisi les polítiques d'acollida o amb accions concretes  des del Govern. En plena crisi al Mediterrani i amb la mirada a l'acollida del vaixell Aquarius, Wagensberg veu una "finestra d'oportunitat" per avançar. Veu una opinió pública" favorable a l'acollida i a la interculturalitat" i en aquest sentit ha reivindicat la visita que van fer amb el president de la Generalitat, Quim Torra, a les persones tancades a l'escola Massana –"ens vam comprometre a estudiar les demandes", ha assegurat. Ja n'ha parlat amb JxCaT i Wagensberg no dubta que rebrà també l'aval de la majoria: "Tan de bo que hi siguin tots", ha afegit el diputat dels republicans.  En aquest context, ha agraït el paper i "la rapidesa en l'emergència" del govern espanyol amb l'Aquarius i precisament per això ha reclamat també "buscar complicitats". "Esperem que no sigui una flor intentant fer primavera; [...] no podem mirar Europa d'esquenes al Mediterrani", ha advertit.  De fet, Wagensberg ha lamentat que s'han "agreujat" les xifres de mortalitat entre els refugiats al Mediterrani i ha retret "l'incompliment" en les quotes d'acollida fixades per Brussel·les. "No s'ha de tractar com una emergència, ens confondríem si pensem que hem de viure en l'emergència, cal un replantejament global", ha reblat en roda de premsa al Parlament.

Summary: ERC impulsa una comissió d'estudi al Parlament sobre els moviments migratoris i d'acollida


La desescalada a dos velocitats que es viu des d'aquest dilluns a la demarcació de Lleida s'ha fet palesa amb l'inici de la represa de l'activitat presencial als bars i restaurants i l'obertura sense cita prèvia de comerços considerats no essencials a l'àmbit de l'Alt Pirineu i Aran. Els municipis d'Oliana (Alt Urgell) i Ponts (Noguera), amb un nombre d'habitants relativament similar i vinculats socioeconòmicament malgrat pertànyer a dos comarques diferents i estar separats per una distància de gairebé 25 quilòmetres, viuen ara de forma diferent el procés de desconfinament. Així, el primer, situat a la banda sud-est de la regió sanitària pirinenca ha avançat a la fase 1, mentre que el segon, al nord-est de la de Lleida, continua en fase 0. Oliana, amb uns 1.800 habitants, és a partir d'aquest dilluns accessible des de qualsevol punt de l'àmbit territorial de l'Alt Pirineu i Aran, ja que el fet que aquesta regió sanitària hagi passat a la fase 1 implica que la mobilitat dins d'aquesta àrea torna a estar permesa. Mentre, continuen prohibits els desplaçaments cap a municipis veïns de les comarques de la Noguera i el Solsonès -amb els quals hi ha una certa relació- que no tinguin a veure amb finalitats laborals, sanitàries o de força major.  Així, no es pot anar ni venir des de Ponts, localitat on hi viuen unes 2.600 persones i on hi ha un vincle socioeconòmic important, tenint en compte, a més, que les capitals de comarca d'aquestes poblacions queden a uns 40 quilòmetres de distància. Ara, però, cadascuna d'elles ha de seguir ritmes diferents i en el cas de la situada dins l'àmbit de Ponent encara no és possible sortir del municipi o, com a molt el seu adjacent, mentre continuï vigent la fase 0 del procés de desescalada.

Summary: Oliana i Ponts: dos municipis lleidatans separats per menys de 25 quilòmetres i en dues fases diferents de desescalada